Diari Oficial de la Generalitat Valenciana


Sumari del DOGV 4457, del 11-03-2003 (2003/2711)

ORDE de 14 de febrer de 2003, de la Conselleria de Cultura i Educació, per la qual es convoquen ajudes i subvencions per a la realització de pràctiques formatives (PF) per part d'alumnes que cursen estudis no universitaris de caràcter professionalitzador.
---------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4457

Data del DOGV
:   11-03-2003

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2003/2711


Data del document
:   14-02-2003

Organisme emissor
:   Conselleria de Cultura i Educació

Tipus de document
:   Ordre

Descriptors 

:   * pràctiques de formació
    * suport econòmic
    * ensenyament professional
    * relació escola-vida professional
    * empresa privada
    * alumne

ORDE de 14 de febrer de 2003, de la Conselleria de Cultura i Educació, per la qual es convoquen ajudes i subvencions per a la realització de pràctiques formatives (PF) per part d'alumnes que cursen estudis no universitaris de caràcter professionalitzador. [2003/2711]
  
Resulta evident la necessitat que l'alumnat que cursa estudis no universitaris de caràcter professionalitzador, realitze un període de pràctiques formatives en empreses o institucions productives, a fi que, en una situació real de treball, es puga comprovar el nivell de la seua competència professional, conega els processos productius i d'organització empresarial i, el seu contacte amb l'entorn laboral li facilite la inserció professional.
  
Els centres educatius establixen concerts de col·laboració amb empreses o institucions productives per al desenrotllament de les indicades pràctiques formatives, la qual cosa està permetent un major compromís del món empresarial amb la formació professional, que es traduïx en una ?formació concertada?, permetent una major eficiència dels currículums docents.
  
Per a la realització d'esta formació pràctica, es considera necessari destinar ajudes econòmiques que en part compensen les despeses extraordinàries que a l'alumnat i a les empreses o institucions col·laboradores puga ocasionar el procés.
  
Per això, i fent ús de les atribucions que em conferix l'article 35, de la Llei 5/1983, de 30 de desembre, de Govern Valencià,
  
ORDENE
  
Primer
  
1. Convocar:
  
a) Ajudes per als alumnes de centres docents no universitaris que realitzen pràctiques forma-tives (PF) en empreses o entitats públiques o privades.
  
b) Subvencions per a les empreses o entitats privades, que hagen acollit els citats alumnes i hagen subscrit els concerts de col·laboració centre docent-empresa per a la realització de pràctiques en centres de treball.
  
2. Aprovar les bases per les quals es regirà l'adjudicació de les ajudes i subvencions, i que figuren en l'annex I de l'orde, així com els models de sol·licitud i certificació (annexos SA, SE, CA i CE).
  
Segon
  
L'import global màxim destinat a les ajudes i subvencions la concessió de les quals es convoca per la present orde serà de 2.414.420 euros, que es finançaran a càrrec de la línia de subvenció T0086000, del programa 421.30, secció 09, servici 04, del Pressupost de la Generalitat Valenciana per al 2003.
  
Les ajudes i subvencions estan cofinançades per la Generalitat Valenciana (40% de fons propis) i pel Fons Social Europeu (60% de fons finalistes).
  
Tercer
  
Les empreses o entitats beneficiàries de les ajudes que es convoquen hauran d'acreditar, abans de l'adjudicació de la subvenció, que es troben al corrent de les seues obligacions tributàries i de la Seguretat Social, en els termes establits en l'Orde de 30 de maig de 1996 de la Conselleria d'Economia i Hisenda (DOGV de 21 de juny).
  
Quart
  
Caldrà reintegrar les quantitats percebudes i exigir l'interés de demora des del moment del pagament de les ajudes, en els supòsits establits en l'article 47.9 de la Llei d'Hisenda Pública de la Generalitat Valenciana, Text Refós aprovat pel Decret Legislatiu de 26 de juny de 1991.
  
Quint
  
La resolució de la present convocatòria serà dictada abans del 10 de desembre de 2003.
  
En el cas que, transcorregut el dit termini, no s'haguera dictat, les sol·licituds s'entendran desestimades, sense perjudici d'allò que dispose la resolució expressa.
  
DISPOSICIONS FINALS
  
Primera
  
Es delega en el director general d'Ordenació i Innovació Educativa i Política Lingüística la facultat per a concedir les ajudes i subvencions, i se l'autoritza perquè dicte les resolucions necessàries per al desenrotllament i l'execució de la present orde.
  
Segona
  
L'orde entrarà en vigor l'endemà de la seua publicació en el Diari Oficial de la Generalitat Valenciana.
  
Tercera
  
De conformitat amb els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei Reguladora de la Jurisdicció Contenciosa Administrativa, contra la present orde, que posa fi a la via administrativa, es podrà interposar potestativament un recurs de reposició o bé plantejar directament recurs contenciós administratiu, en els terminis i davant els òrgans que s'indiquen a continuació:
  
a) El recurs de reposició s'haurà d'interposar davant el conseller de Cultura i Educació, en el termini d'un mes a comptar des de l'endemà de la publicació.
  
b) El recurs contenciós administratiu s'haurà de plantejar davant el Tribunal Superior de Justícia de la Comunitat Valenciana en el termini de dos mesos a comptar des de l'endemà de la publicació.
  
València, 14 de febrer de 2003
  
El conseller de Cultura i Educació
  
MANUEL TARANCÓN FANDOS
  
ANNEX I
  
Bases de la convocatòria
  
Primera
  
Podran rebre ajudes econòmiques per la realització de Formació en Centres de Treball (FCT) o Pràctiques Formatives (PF):
  
a) Els alumnes matriculats en centres públics, dependents de la Conselleria de Cultura i Educació, que hagen realitzat Formació en Centres de Treball o Pràctiques Formatives en empreses o entitats públiques o privades a través del concert de col·laboració establit en l'Orde de 31 d'agost de 1988, de la Conselleria de Cultura, Educació i Ciència (DOGV de 15 de setembre), i que figura com a annex CC a la present orde.
  
Els alumnes hauran d'estar cursant algun dels estudis següents:
  
- Cicles formatius.
  
- Mòduls Professionals Experimentals.
  
- Formació Professional de Segon Grau.
  
- Programes de Garantia Social (PGS).
  
b) Els alumnes matriculats en centres privats, en ensenyaments concertats amb la Conselleria de Cultura i Educació, que hagen realitzat pràctiques formatives en empreses o entitats públiques o privades a través d'un concert de col·laboració.
  
Els alumnes hauran d'estar cursant algun dels estudis indicats en l'apartat a) anterior.
  
c) Les empreses o entitats privades on realitzen les pràctiques formatives els alumnes indicats en els apartats a) i b).
  
Segona
  
Les sol·licituds d'ajuda es formularan per escrit, segons els models SA i SE, que figuren com a annexos a la present orde, i s'entregaran per a la seua presentació a la secretaria del centre docent on l'alumne curse els ensenyaments, durant el període de realització de les pràctiques formatives.
  
Tercera
  
1. Una vegada finalitzada la FCT o PF els directors i titulars dels centres docents certificaran el que s'ha realitzat efectivament, en els termes indicats en els models CA i CE, que figuren com a annexos a la present orde.
  
2. Abans del 31 de juliol de 2003 es presentaran les sol·licituds i certificats a què fa referència el punt anterior, a la Conselleria de Cultura i Educació, en les Direccions Territorials de Cultura i Educació, o fent ús de qualsevol dels mitjans establits en l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, adreçades a la Direcció General d'Ordenació i Innovació Educativa i Política Lingüística; Servici de Formació Professional; Secció d'Iniciació Professional; av. Campanar, 32 (46144) València.
  
Quarta
  
La resolució de la present convocatòria serà comunicada, per a coneixement dels beneficiaris, a tots els centres docents que van presentar la documentació corresponent, i haurà de fer-se pública als taulers d'anuncis dels centres, als efectes previstos en l'article 59.6.b) de la Llei 30/1992.
  
Quinta
  
1. Amb l'autorització dels alumnes i dels titulars de les empreses o entitats col·laboradores, el pagament de les ajudes es realitzarà a través dels centres docents on l'alumne estiga matriculat.
  
2. En el termini de tres mesos des que els centres docents reben les ajudes, els directors o titulars enviaran els rebuts acreditatius de la seua percepció per part de cadascun dels beneficiaris.
  
La documentació es presentarà a la Conselleria de Cultura i Educació, a les Direccions Territorials de Cultura i Educació o fent ús de qualsevol dels mitjans establits en l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú; adreçades a la Direcció General d'Ordenació i Innovació Educativa i Política Lingüística; Servici de Formació Professional; Secció d'Iniciació Professional; av. Campanar, 32 (46310) València.
  
Sisena
  
1. Les ajudes destinades als alumnes són en concepte exclusiu de suport a les despeses previsibles de locomoció o transport, per la qual cosa es distingixen tres modalitats:
  
a) Alumnes que realitzen les PF en empreses o entitats situades en distinta localitat de la del seu domicili, i de la del seu centre educatiu, i entre 5 i 20 km. d'estes.
  
b) Alumnes que realitzen les PF en empreses o entitats situades en distinta localitat de la del seu domicili, i de la del seu centre educatiu, i a més de 20 km. d'estes.
  
c) La resta de l'alumnat no contemplat en les modalitats anteriors.
  
2. S'establixen com a imports màxims de les ajudes destinades als alumnes:
  
a) 10 euros per dia de PF per a la modalitat a), fins a un límit de 500 euros
  
b) 15 euros per dia de PF per a la modalitat b), fins a un límit de 900 euros
  
c) Fins a 120 euros en concepte de xicotetes despeses de transport o locomoció per a la modalitat c).
  
Les ajudes s'ajustaran en raó del pressupost disponible i del total de dies i hores de PF certificades durant l'any 2003.
  
3. Les subvencions a les empreses o entitats privades, tindran un import màxim d'1 euros per hora de PF i alumne.